b'\n_START_ARTICLE_\nDejavnik tumorske nekroze\n_START_PARAGRAPH_\nDejavnik tumorske nekroze, tumor nekrotizirajo\xc4\x8di faktor (TNF) ali kahektin (poimenovan tudi dejavnik tumorske nekroze alfa (TNF-alfa), saj je starinsko poimenovanje limfotoksina tudi dejavnik tumorske nekroze beta) je citokin, ki ga spro\xc5\xa1\xc4\x8dajo aktivirani makrofagi. Po u\xc4\x8dinkih je podoben interlevkinu 1; je vnetni posrednik, posrednik reakcije akutne faze, endogeni pirogen, lizira tumorske celice in vitro in povzro\xc4\x8di hemoragi\xc4\x8dno nekrozo nekaterih eksperimentalnih tumorjev pri \xc5\xbeivalih. Njegova proizvodnja je najbolj izra\xc5\xbeena v \xc5\xbee omenjenih makrofagih, vendar ga lahko proizvajajo tudi druge celice, kot so celice T pomagalke (limfociti CD4+), naravne celice ubijalke, nevtrofilci, pitanke (mastociti), eozinofilci in  \xc5\xbeiv\xc4\x8dne celice.\n_START_SECTION_\nZgradba\n_START_PARAGRAPH_\nTNF se v celicah prvotno sintetizira kot homotrimerna transmembranska beljakovina tipa II v dol\xc5\xbeini 233 aminokislin. Velikost vsake podenote homotrimera je 17 kDa. S pomo\xc4\x8djo membranskih metaloproteinaz TACE se membransko vezan TNF odcepi in nastane topna trimerna oblika TNF, ki se na ta na\xc4\x8din sprosti in potuje po krvi kot stabilen homotrimer velikosti 51 kDa. Biolo\xc5\xa1ko aktivni sta obe trimerni obliki TNF, torej membransko vezana in topna oblika.\n_START_SECTION_\nVloga\n_START_PARAGRAPH_\nNjegova primarna vloga je uravnavanje celic imunskega sistema. Kot endogeni pirogen lahko spro\xc5\xbei porast telesne temperature in povzro\xc4\x8di  programirano celi\xc4\x8dno smrt (apoptozo), kaheksijo, vnetje ter zavre tumorigenezo in razmno\xc5\xbeevanje virusov. Ima osrednjo vlogo pri vnetnem odzivu na oku\xc5\xbebo (aktivacija imunskih celic, spodbujanje tvorbe drugih citokinov in kemokinov, neposredno citotoksi\xc4\x8dno delovanje na razli\xc4\x8dne celice, tvorba granulomov)._NEWLINE_TNF deluje preko vezave na receptorje za TNF (TNFR);  poznamo dve vrsti receptorjev TNFR, TNFR1 in TNFR2. TNFR1 je izra\xc5\xbeen v ve\xc4\x8dini tkiv in se aktivira s stikom bodisi na membrano vezanega ali pa topnega trimernega TNF. TNFR2  se nahaja v celicah imunskega sistema in se aktivira le z membransko vezano homotrimerno obliko TNF. Bistveno vlogo pri celi\xc4\x8dnem signaliziranju, posredovanem s TNF, imajo receptorji TNFR1.\n_START_SECTION_\nVloga pri boleznih\n_START_PARAGRAPH_\nMotnja v uravnavanju proizvodnje TNF je povezano s \xc5\xa1tevilnimi boleznimi. \xc5\xa0tevilne avtoimune bolezni (na primer revmatoidni artritis, ankilozirajo\xc4\x8di spondilitis, kroni\xc4\x8dna vnetna \xc4\x8drevesna bolezen, luskavica, hidradenitis suppurativa in refraktorna astma) so povezane s prekomernim delovanjem TNF. Motena regulacija TNF se povezuje tudi z drugimi boleznimi, kot so alzheimerjeva bolezen, rak in velika depresija.'